Kegyelem nektek és békesség Istentől a mi Atyánktól és az Úr Jézus Krisztustól! Ámen

Zsolt 62, 2-13
*Csak Istennél csendesül el lelkem, tőle kapok segítséget. 3Csak ő az én kősziklám és szabadítóm, erős váram, nem ingadozom sokáig. 4Meddig támadtok egyetlen emberre, miért akarjátok mindnyájan megölni? Olyan, mint a düledező fal és a bedőlt kerítés! 5Csak azon tanácskoznak, hogyan taszítsák le a magasból. Hazugságban telik kedvük, szájukkal áldanak, szívükben átkoznak. (Szela.) 6Csak Istennél csendesül el lelkem, tőle kapok reménységet. 7Csak ő az én kősziklám és szabadítóm, erős váram, nem ingadozom. 8Istennél van segítségem és dicsőségem, erős sziklám és oltalmam az Isten. 9Bízzatok benne mindenkor, ti, népek, öntsétek ki előtte szíveteket, Isten a mi oltalmunk! (Szela.) 10Csak pára az emberek élete, hazug látszat a halandóké. Ha mérlegre kerülnek, a páránál is könnyebb mindegyik. 11Ne bízzatok zsarolt javakban, rablott holmival ne kérkedjetek! Ha gyarapszik is vagyonotok, ne bizakodjatok el! 12Szólott egyszer az Isten, és ezt a két dolgot értettem meg: Istennél van az erő; 13nálad van, URam, a szeretet. Te megfizetsz mindenkinek tettei szerint.*

Békességet kereső Gyülekezet!

Szeretem a Zsoltárok könyvének sorait. Nem azért, mert teológiailag, vagy személyesen kiemelkedően sokat jelentene nekem, hanem azért, mert a zsoltárosok szavai érezhetően igazán mélyről, lelkükből szólalnak meg. Nincs bennük takargatás, vagy modorosság, semmi körmönfont gondolat, vagy hátsó szándék. Tiszta emberi érzések, amik minden esetben Isten megszólíthatóságát, az egyszerű párbeszédet, az élő kapcsolatot helyezik elénk.
Ezt a zsoltárt Dávid királynak tulajdonítják, még ha az nem is teljesen egyértelmű, hogy mikor írhatta. Nem fejtem most ki pontosan, sem a helyzeteket, sem a mellettük és ellenük szóló érveket. Röviden összefoglalva, elég annyit tudni, hogy vagy a már felkent Dávid ellen szervezkedő, az országot ketté szakítani igyekvő, Saul párti erők lázadásakor íródhatott, vagy a Dávid fia, Absolon által vezetett lázadás idejében. Bármelyik helyzet is jelenti az igazságot, abból a szempontból mindegy, hogy mind vezetőként, mind emberileg igen nehéz szituációk. Nem kell mély beleérző készség ahhoz, hogy belássuk, hogy mind a saját gyermek gyilkos lázadása, mind a belső ellenségeskedést szítók szavai és tettei komoly szomorúságot és elkeseredést okozhattak Dávidnak. Az Isten útján próbál járni, hűséges és jó király, választott felkent akart maradni, ennek ellenére a megbecsültség, nyugalom, békesség és szeretet nem igazán jellemzik ezt a helyzetet. Kézenfekvő lenne Dávid részéről is, hogy számonkérő panaszáradatot zúdítson az Úrra imádság címszóval. Hiszen kicsoda is ő? Egy egyszerű pásztor és zenész, akit egy napon Isten akaratából felkent Sámuel próféta. Ő ezt nem kérte, nem akarta, de vissza sem utasíthatta. Nem tehette, hiszen hitte és vallotta, hogy az Úr akarata jó és lehet, sőt érdemes Benne bízni. Ezt a hitét, hitvallását pedig ebben az évekkel, illetve évtizedekkel később kialakult helyzetében sem feledi. Nem is csak, hogy nem feledi, hanem egyenesen és hangosan kimondja, énekli: „*Csak Istennél csendesül el lelkem, tőle kapok segítséget. 3Csak ő az én kősziklám és szabadítóm, erős váram”*.
Most is így tesz hát. Bízik, egyedül az Úrban. *„Csak, egyedül, csupán, valóban, bizony”*. Olyan könnyeden eltűnnek ezek a szavak a mondatokban, pedig ezek a kulcs kifejezések Dávid számára is.
Nem az Istenben is, ráadásul, és főleg nem végső esetben, utolsó esélyként fordul a mennyei Atyához Dávid. Nincs mellette más! Csak Ő. Dávid nem az erejébe, eszébe, szerencsébe, sorsba, kabalákba, vagy az emberekbe veti a hitét. . *„Csak, egyedül, csupán, valóban, bizony”* az Istenbe.
És, hogy honnan tudhatjuk, hogy ezek nem csak a szép szavak, a duma, a *bort iszik, vizet prédikál* képmutatása? A tettei igazolják. Nem kezd vitába az ellenfeleivel, szócsatába, vagy kölcsönös mocskolódásba, hogy a végén diadalittasan azt mondhassa: „nekem volt igazam”. Nem veti be a saját erejét, haderejét, vagy hadvezéri tapasztalatait, mondván, hogy: *majd én kézben tartom lerendezem ezt az ügyet.* Nincs benne semmilyen kényszer, hogy bizonyítson, hogy „jól megmutassa”. „*6Csak Istennél csendesül el lelkem, tőle kapok reménységet. 7Csak ő az én kősziklám és szabadítóm, erős váram, nem ingadozom. 8Istennél van segítségem és dicsőségem, erős sziklám és oltalmam az Isten. 9Bízzatok benne mindenkor, ti, népek, öntsétek ki előtte szíveteket, Isten a mi oltalmunk!”*
Dávid ebben a fenyegetett, zaklatott élethelyzetben is el tud csöndesülni. Békességben és nyugalomban tud lenni a mennyei Atyánál. Így Szilveszter, Óév este is sokan kerülnek abba a csapdába, hogy valami nagyot, valami hangosat akarnak. Emelkedjen ki ez az este, legyen különleges, valami, ami nagyot üt. Ez a kényszeredettség pedig igazi ünneplés: azaz öröm és hála helyett, csak valami értelmetlen hang és zűrzavarra indítja őket.
Az életünkben is ugyanez a választás áll előttünk: valamiféle görcsös zűrzavarban élünk, amit hol gerjesztünk, hol a kiutat keressük belőle, vagy az Úr békességében akarunk élni?
Dávid elcsendesül, leteszi a félelmeit, vágyait, és a hálaadását is az Istennél. Nem eltunyul, vagy „nem törődömmé” válik , ne keverjük össze! Bízik az Úrban, a vigasztalásában, a szeretetében, a kegyelmében. Hiszi és tapasztalja, hogy Nála valóban jó helyen van. Nincs miért aggódnia, amíg a Mindenható gondviselésében él. Eljut a harmadik versben olvasott „nem inog meg teljesen”-től, azaz a nem roskad, nem dől össze állapottól a hetedik versre oda, hogy kimondja, hogy „nem ingadozom”. Belehelyezkedik a kapott békességbe és mikor élő tapasztalata alakul ki benne, hogy ez az, ahol igazán jó lenni, élni, akkor megszűnik minden kétsége és valóban biztos lesz a hitvallásában: „*ő az én kősziklám és szabadítóm, erős váram”*.
A biztos alap fontosságát ismerjük, sőt már kisgyermekként megtapasztaljuk. Gyermekeimmel időnként a plafoniig érő dupló-tornyot építünk a szobában, ahol szintén szépen megmutatkozik ez. Az elején még akár könnyű legyinteni a kis egyenetlenségekre és a nem teljesen jól összeillesztett elemekre. Még nem látszik, hogy egy méterrel később már micsoda ingást, milyen dőlést, milyen összeomlást fog okozni. De, ahogy épül a torony, úgy az alapoknál figyelmen kívül hagyott kis hibák egyre nagyobbá és egyre látványosabbá vállnak. Utólag pedig lehet egy ideig egyensúlyozni, ellensúlyozni a dőlést, de nincs menekvés, ha a kezdeti ingás nem kerül kijavításra, még ott megerősítésre, akkor az összeomlás elkerülhetetlen.
A kis megingásaink, a szőnyeg alá söpörhetőnek tűnő csalások, kis hazugságok, hűtlenségek és irigységből való halk morgások bizony előbb utóbb jókora dombbá, egyenetlenséggé válnak a szőnyeg alatt, az életünkben. *„Csak pára az emberek élete, hazug látszat a halandóké. Ha mérlegre kerülnek, a páránál is könnyebb mindegyik. 11Ne bízzatok zsarolt javakban, rablott holmival ne kérkedjetek! Ha gyarapszik is vagyonotok, ne bizakodjatok el!”*
Rendbe kell tegyük az alapokat. Nem szabad úgy tovább mennünk, hogy a harag, gyűlölködés, vagy az irigység határoz meg. Ha csak egy kis tüskének is tűnik, ki kell húznod, különben gyulladást okoz és az apróságból, amit még könnyű lett volna kezelni komoly fájdalom lesz.
A mi mennyei Atyánk nem mondva csinált, hamis megoldásokat kínál nekünk. Ő valódi bűnbocsátó szeretetet, igazi békességet akar neked is ajándékozni. Az az igazi békét jelentő hit, az erős vár, amit hiába jön vihar, hogy ledöntsön, vagy az alapokat támadó rengés, nem tud elmozdítani, nem tud megsemmisíteni, mert mindenható hatalom és akarat tart egészben, biztosan. Dávidnak ezért nem jelent gondot, hogy még egy ilyen zaklatott helyzetben is el tudjon csöndesülni, az Isten békességében tudjon hálát adni. Ha kell akkor türelemmel várni arra, hogy az Úr utat mutasson, vagy cselekedjen érte. Békessége van az Szabadító Úrnál.
„*12Szólott egyszer az Isten, és ezt a két dolgot értettem meg: Istennél van az erő; 13nálad van, URam, a szeretet.”* Az isteni EGYből rögtön két dolog is származik, mert igazi erő, igazi hatalom van abban az egyben. Isten egyszer megszabadított bennünket a bűn fogságából, nekünk pedig ez a szabadítás, a Krisztusban kapott kegyelem ma is erőt és békességet ad.
Egyet mondok kettő lesz belőle, azaz itt az igazán fontosról beszélek, illetve Dávid. Arról, hogy a mi mennyei Atyánk az igazi erő és szeretet, hogy ez a kijelentés, ez az ígéret valóban igaz: *Isten békessége, amely minden emberi értelmet meghalad meg fogja őrizni szíveinket és gondolatainkat a Krisztus Jézusban!* Ez a békesség legyen velünk ma és az új évben is! Ámen